Naționala de rugby a României va disputa pe 5 septembrie la București, pe Stadionul „Arcul de Triumf” ultimul meci test de pregătire a Cupei Mondiale din Anglia. „Stejarii” vor întâlni de la ora 21:00, Tonga, echipă participantă și ea la competiția din Anglia. Meciul are și un scop caritabil pentru că încasările rezultate din vânzarea biletelor vor fi donate lui Sione Vaiomounga, jucător de origine tongană care e legitimat la campioana CSM Știința Baia Mare.

Sione Vaiomounga suferă de insuficiență renală, iar banii care se vor strânge îl vor ajuta pe jucător să își revadă familia după o pauză de peste un an. Acesta a fost diagnosticat cu insuficiență renală în toamna anului trecut, iar de atunci flankerul tongan nu a mai putut evolua, fiindu-i necesar tratament constant și dializă, asigurate de clubul băimărean. Situația materială a cetățenilor tongani în generel și a familiei sale în special, nu le permite călătorii în străinătate, iar medicii consideră că revederea cu cei dragi îl va ajuta pe Sione în recuperarea sa.

„Rugbyul înseamnă echipă, iar echipa simbolizează solidaritate. Indiferent de nație, avem în comun pasiunea pentru rugby și tot ceea ce reprezintă el. Este firesc să-i sprijinim pe cei care au nevoie, exact cu ceea ce au nevoie, așa că ne-am unit forțele, ca într-o familie rugbystică, pentru a aduce o altă familie, cea adevărată, alături de un sportiv. Așteptăm suporterii în număr cât mai mare la stadion, acum au un motiv în plus să vină să-i vadă pe ‘Stejari’ în ultima confruntare înaintea plecării la cea mai importantă competiție a mapamondului”, a declarat președintele FRR, Haralambie Dumitraș.

Biletele sunt puse în vânzare la magazinul FRR și în rețeaua myticket.ro.

La Cupa Mondială, România face parte din Grupa D și va juca cu Franța, Irlanda, Italia și Canada. Tonga face parte din Grupa C și va întâlni Noua Zeelandă, Argentina, Georgia și Namibia.

”Stejarii” vor debuta pe 23 septembrie, cu Franța, pe Stadionul Olimpic din Londra.